黃河
作者：薛能
朝代：唐

paragraphs: 何處發崑崙，連乾復浸坤。
波渾經鴈塞，聲振自龍門。
岸裂新衝勢，灘餘舊落痕。
橫溝通海上，遠色盡山根。
勇逗三峰坼，雄標四瀆尊。
灣中秋景樹，闊外夕陽村。
沫亂知魚呴，槎來見鳥蹲。
飛沙當白日，凝霧接黃昏。
潤可資農畝，清能表帝恩。
雨吟堪極目，風度想驚魂。
顯瑞龜曾出，陰靈伯固存。
盤渦寒漸急，淺瀨暑微溫。
九曲終柔勝，常流可暗吞。
人間無博望，誰復到窮源。